钦定古今图书集成/明伦汇编/官常典/第128卷 > 《曲阜县新迁四氏儒学记》黄子美
## 钦定古今图书集成/明伦汇编/官常典/第128卷 > 《曲阜县新迁四氏儒学记》黄子美

邑有学，又有三氏学，旧矣。顷直指毛公谓曾氏子孙
之在嘉祥者，宜与孔、颜、孟并收为四。奉有俞旨，今遂
为“四氏学”云。往者地界公宫之间，前迫于藩臬诸行
署，湫隘抑塞，规制不备，观者病之。频年以来，薪槱弗
弘，举者阔焉，则益以便置为宜，而莫有赞其大者。侯
以先圣英胄，承命典牧，加意文学，从众议改辟城南
门，而岁己卯、壬午县学举者继踵于是。侯怃然曰：“嗟
夫！地灵人杰，兹非其征应者耶？吾夫子之道渐暨宇
内，暗昧者耀于光明，后人岂弗克绍？顾国家厚属望
于吾党，而竟未有以与于累黍者之数，岂非率作兴
事者之有未尽耶？改作虽劳，不可得已。”于是内谋于
宗老，外谋于藩臬郡长，又博谋于三族之秀者，皆曰
“然。”遂相与相度于旧宫前左方，得地二万八千四百
有奇尺，周膴弘衍，堪舆家以为宜。侯复增高饰卑，然
后庀材鸠役，一撤而徙，置之斋舍，罔不更焕。而又作
尊经阁于讲堂之后，收置经书子史诸籍牣其中。工
始于万历十年，落成于本年六月，约费若干，皆自侯
领之。不烦于众，不及于民，而新宫翼翼，工致轩豁，真
足会洙水之灵，而挹凫山之秀矣。他日侯谓不佞记
之。不佞窃惟《春秋》之义，改作必书，凡以重民事也。而
僖公修泮，鲁人颂之，夫子取而次诸猗那清庙之间，
无诎焉，则教化若斯之重也。侯牧爱节惠，简慎经营，
而亟图斯役，傥亦有思乐之遗耶？君子谓是举也，干
蛊以承家，孝也；育材以体国，忠也；兴学以锡类，仁也；
一举而三善备焉，侯其有成绩已。夫凤鸣高冈，而深
山大泽龙蛇出焉，是地运人材，两者固交相待也。四
族诸彦，舍故即新以藏修，游息于兹，则自兹以往，所
以绎先绪、阐地灵者，固宜蒸蒸显矣。侯讳弘复，字以
成，先圣六十一代孙。课最晋秩济宁州州牧，再晋同
知东昌府。深仁茂绩，有《士民口碑》在焉，兹不具论。